Απόφαση της Επιτροπής

της 19ης Οκτωβρίου 2000

με την οποία εξουσιοδοτούνται τα κράτη μέλη να επιτρέψουν προσωρινά την εμπορία δασικού πολλαπλασιαστικού υλικού που δεν πληροί τις απαιτήσεις των οδηγιών του Συμβουλίου 66/404/ΕΟΚ και 71/161/ΕΟΚ

[κοινοποιηθείσα υπό τον αριθμό Ε(2000) 2825]

(2000/670/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 66/404/ΕΟΚ του Συμβουλίου, της 14ης Ιουνίου 1966, περί της εμπορίας δασικού πολλαπλασιαστικού υλικού(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 15,

την οδηγία 71/161/ΕΟΚ του Συμβουλίου, της 30ής Μαρτίου 1971, περί κανόνων εξωτερικής ποιότητας του δασικού πολλαπλασιαστικού υλικού που αποτελεί αντικείμενο εμπορίας στο εσωτερικό της Κοινότητας(2), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 15,

τις αιτήσεις που υποβλήθηκαν από ορισμένα κράτη μέλη,

Εκτιμώντας τα ακόλουθα:

(1) Η παραγωγή πολλαπλασιαστικού υλικού των ειδών που παρατίθενται στα παραρτήματα δεν επαρκεί επί του παρόντος στα κράτη μέλη, με αποτέλεσμα να μην μπορούν να καλυφθούν οι απαιτήσεις τους για πολλαπλασιαστικό υλικό που πληροί τις διατάξεις των οδηγιών 66/404/ΕΟΚ ή 71/161/ΕΟΚ.

(2) Οι τρίτες χώρες δεν είναι σε θέση να προμηθεύσουν επαρκές πολλαπλασιαστικό υλικό των σχετικών ειδών, το οποίο να παρέχει τις ίδιες εγγυήσεις όπως το κοινοτικό πολλαπλασιαστικό υλικό και να πληροί τις διατάξεις των προαναφερθεισών οδηγιών.

(3) Θα πρέπει, ως εκ τούτου, να εξουσιοδοτηθούν τα κράτη μέλη να επιτρέψουν, για περιορισμένο χρονικό διάστημα, την εμπορία πολλαπλασιαστικού υλικού των σχετικών ειδών, το οποίο πληροί λιγότερο αυστηρές απαιτήσεις, προκειμένου να καλυφθεί η έλλειψη πολλαπλασιαστικού υλικού που να πληροί τις απαιτήσεις των οδηγιών 66/404/ΕΟΚ ή 71/161/ΕΟΚ.

(4) Για λόγους γενετικής, το πολλαπλασιαστικό υλικό πρέπει να συλλέγεται στους τόπους καταγωγής, εντός του φυσικού χώρου των σχετικών ειδών, και θα πρέπει να παρέχονται οι αυστηρότερες δυνατές εγγυήσεις για την εξασφάλιση της ταυτότητας του υλικού.

(5) Επιπροσθέτως, το πολλαπλασιαστικό υλικό θα πρέπει να διατίθεται στο εμπόριο μόνον εφόσον συνοδεύεται από έγγραφο που περιλαμβάνει ορισμένα στοιχεία σχετικά με το εν λόγω πολλαπλασιαστικό υλικό.

(6) Έκαστο των κρατών μελών θα πρέπει επιπλέον να εξουσιοδοτηθεί να επιτρέπει την εμπορία, στην επικράτειά του, σπόρων προς σπορά και δενδρυλλίων που πληρούν λιγότερο αυστηρές απαιτήσεις όσον αφορά την προέλευση, ή, στην περίπτωση πολλαπλασιαστικού υλικού του είδους Populus nigra, όσον αφορά την κατηγορία, όπως ορίζεται στην οδηγία 66/404/ΕΟΚ, ή σπόρων προς σπορά οι οποίοι πληρούν λιγότερο αυστηρές απαιτήσεις όσον αφορά την ειδική καθαρότητα, όπως ορίζεται στην οδηγία 71/161/ΕΟΚ, εάν η εμπορία του εν λόγω υλικού έχει επιτραπεί στα άλλα κράτη μέλη βάσει της παρούσας απόφασης.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη εξουσιοδοτούνται να επιτρέπουν την εμπορία, στο έδαφός τους, σπόρων προς σπορά που πληρούν λιγότερο αυστηρές απαιτήσεις όσον αφορά την προέλευση, όπως καθορίζεται στην οδηγία 66/404/ΕΟΚ, σύμφωνα με τους όρους του συνημμένου παραρτήματος και υπό την προϋπόθεση ότι προσκομίζονται τα αποδεικτικά στοιχεία του άρθρου 2 όσον αφορά τον τόπο προέλευσης των σπόρων προς σπορά και το υψόμετρο στο οποίο συλλέχθηκαν.

2. Τα κράτη μέλη εξουσιοδοτούνται να επιτρέπουν την εμπορία, στο έδαφός τους, φυτών που παράγονται στην Κοινότητα από τους προαναφερόμενους σπόρους προς σπορά.

Άρθρο 2

1. Τα αποδεικτικά στοιχεία που αναφέρονται στο άρθρο 1 παράγραφος 1 θεωρούνται ότι παρέχονται όταν το πολλαπλασιαστικό υλικό είναι της κατηγορίας "πολλαπλασιαστικό υλικό προσδιορισμένης προέλευσης" όπως καθορίζεται στο σύστημα ελέγχου του δασικού πολλαπλασιαστικού υλικού που διακινείται στο διεθνές εμπόριο, του Οργανισμού Οικονομικής Συνεργασίας και Ανάπτυξης (ΟΟΣΑ), ή άλλης κατηγορίας που καθορίζεται στο σύστημα αυτό.

2. Όταν δεν χρησιμοποιείται το σύστημα του ΟΟΣΑ που αναφέρεται στην παράγραφο 1 στον τόπο προέλευσης του πολλαπλασιαστικού υλικού, γίνονται αποδεκτά άλλα επίσημα αποδεικτικά στοιχεία.

3. Όταν δεν μπορούν να παρασχεθούν επίσημα αποδεικτικά στοιχεία, τα κράτη μέλη μπορούν να αποδεχθούν άλλα μη επίσημα αποδεικτικά στοιχεία.

Άρθρο 3

Τα κράτη μέλη εξουσιοδοτούνται να επιτρέπουν την εμπορία, στο έδαφός τους, βλαστητικού πολλαπλασιαστικού υλικού που προέρχεται από το είδος Populus nigra, το οποίο δεν πληροί τις απαιτήσεις όσον αφορά την κατηγορία, όπως ορίζεται στο άρθρο 4 παράγραφος 1 της οδηγίας 66/404/ΕΟΚ, σύμφωνα με τους όρους που καθορίζονται στο συνημμένο παράρτημα ΙΙ.

Άρθρο 4

Τα κράτη μέλη εξουσιοδοτούνται, υπό τους όρους που καθορίζονται στο συνημμένο παράρτημα, να επιτρέπουν στην επικράτειά τους την εμπορία σπόρων προς σπορά οι οποίοι δεν πληρούν ούτε τις απαιτήσεις όσον αφορά την προέλευση που προβλέπονται από την οδηγία 66/404/ΕΟΚ, ούτε τις απαιτήσεις που αφορούν την ειδική καθαρότητα που προβλέπονται στο παράρτημα Ι της οδηγίας 71/161/ΕΟΚ, υπό τον όρο ότι:

- προσκομίζονται τα αποδεικτικά στοιχεία του άρθρου 2 όσον αφορά τον τόπο προέλευσης των σπόρων προς σπορά και το υψόμετρο στο οποίο συνελέχθησαν και

- το έγγραφο που απαιτείται κατ' εφαρμογή του άρθρου 9 της οδηγίας 66/404/ΕΟΚ φέρει την ένδειξη:

"Σπόρος προς σπορά που δεν πληροί τις απαιτήσεις όσον αφορά την ειδική καθαρότητα."

Άρθρο 5

1. Εξουσιοδοτούνται επίσης τα άλλα κράτη μέλη, πλην του αιτούντος κράτους μέλους, να επιτρέπουν, υπό τους όρους που καθορίζονται στα παραρτήματα Ι, ΙΙ και ΙΙΙ αντίστοιχα, και για τους σκοπούς που προσδιορίζονται από τα αιτούντα κράτη μέλη, την εμπορία στο έδαφός τους σπόρων προς σπορά και δενδρυλλίων ή, στην περίπτωση του είδους Populus nigra, βλαστητικού πολλαπλασιαστικού υλικού που αναφέρεται στην παρούσα απόφαση.

2. Για τους σκοπούς εφαρμογής της παραγράφου 1, τα οικεία κράτη μέλη παρέχουν αμοιβαία διοικητική αρωγή. Τα αιτούντα κράτη μέλη ενημερώνονται από τα άλλα κράτη μέλη σχετικά με την πρόθεσή τους να επιτρέψουν την εμπορία αυτών των σπόρων προς σπορά, προτού καταστεί δυνατό να χορηγηθεί μια τέτοια άδεια. Τα αιτούντα κράτη μέλη δύνανται να προβάλουν αντιρρήσεις μόνον αν έχει ήδη διατεθεί ολόκληρη η ποσότητα που καθορίζεται στην παρούσα απόφαση.

Άρθρο 6

Η εξουσιοδότηση που προβλέπεται στο άρθρο 1 παράγραφος 1, στα άρθρα 3 και 4 και στο άρθρο 5 παράγραφος 1, στο μέτρο που αφορά τη διάθεση δασικού πολλαπλασιαστικού υλικού για πρώτη φορά στην κοινοτική αγορά, λήγει στις 30 Σεπτεμβρίου 2001. Η εν λόγω εξουσιοδότηση, εφόσον αφορά μεταγενέστερη διάθεση στην κοινοτική αγορά, λήγει στις 31 Δεκεμβρίου 2002.

Άρθρο 7

Αναφορικά με την πρώτη διάθεση στην αγορά δασικού πολλαπλασιαστικού υλικού που αναφέρεται στο άρθρο 5, τα κράτη μέλη κοινοποιούν στην Επιτροπή, μέχρι την 1η Ιανουαρίου 2002, τις ποσότητες του εν λόγω υλικού που πληροί λιγότερο αυστηρές απαιτήσεις, οι οποίες εγκρίθηκαν για εμπορία, στο έδαφός τους, βάσει της παρούσας απόφασης. Η Επιτροπή ενημερώνει σχετικά τα υπόλοιπα κράτη μέλη.

Άρθρο 8

Η παρούσα απόφαση απευθύνεται στα κράτη μέλη.

Βρυξέλλες, 19 Οκτωβρίου 2000.

Για την Επιτροπή

David Byrne

Μέλος της Επιτροπής

(1) ΕΕ 125 της 11.7.1966, σ. 2326/66.

(2) ΕΕ L 87 της 17.4.1971, σ. 14.

ΥΠΟΜΝΗΜΑ

1. Κράτη μέλη

B Βασίλειο του Βελγίου

DK Βασίλειο της Δανίας

D Ομοσπονδιακή Δημοκρατία της Γερμανίας

EL Ελληνική Δημοκρατία

E Βασίλειο της Ισπανίας

F Γαλλική Δημοκρατία

IRL Ιρλανδία

I Ιταλική Δημοκρατία

L Μεγάλο Δουκάτο του Λουξεμβούργου

NL Βασίλειο της Ολλανδίας

A Δημοκρατία της Αυστρίας

P Πορτογαλική Δημοκρατία

UK Ηνωμένο Βασίλειο

2. Κράτη ή περιφέρειες προέλευσης

BG Βουλγαρία

BY Λευκορωσία

CA Καναδάς

CA (BC) Καναδάς (British Columbia)

CA (QCI) Καναδάς (νήσος Queen Charlotte)

CH Ελβετία

CN Κίνα

CZ Τσεχική Δημοκρατία

CE Ευρωπαϊκή Κοινότητα

HR Κροατία

HU Ουγγαρία

JP Ιαπωνία

MK Πρώην Γιουγκοσλαβική Δημοκρατία της Μακεδονίας

NO Νορβηγία

PL Πολωνία

RO Ρουμανία

RU Ρωσία

SI Σλοβενία

SK Σλοβακία

US Ηνωμένες Πολιτείες της Αμερικής

3. Άλλες συντμήσεις:

max. alt μέγιστο υψόμετρο

OEP ή ισοδύναμης προέλευσης

ECSA από επιλεγμένες περιοχές ΕΚ

SIA αναγνωρισμένη πηγή "Α"

ANEXO I/BILAG I/ANHANG I/ΠΑΡΑΡΤΗΜΑ I/ANNEX I/ANNEXE I/ALLEGATO I/BIJLAGE I/ANEXO I/LIITE I/BILAGA I

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

ANEXO II/BILAG II/ANHANG II/ΠΑΡΑΡΤΗΜΑ II/ANNEX II/ANNEXE II/ALLEGATO II/BIJLAGE II/ANEXO II/LIITE II/BILAGA II

>ΘΕΣΗ ΠΙΝΑΚΑ>

ANEXO III/BILAG III/ANHANG III/ΠΑΡΑΡΤΗΜΑ III/ANNEX III/ANNEXE III/ALLEGATO III/BIJLAGE III/ANEXO III/LIITE III/BILAGA III

>ΘΕΣΗ ΠΙΝΑΚΑ>